Predkladacia správa

      Doterajších 15 rokov prevádzky vodného diela Gabčíkovo ako súčasti Sústavy vodných diel Gabčíkovo-Nagymaros (ďalej len „SVD G-N“) preukázalo, že jeho objekty a plochy, ktoré boli potrebné pre výstavbu, majú veľký energetický, dopravný, priemyselný a športovo-rekreačný potenciál. Prvým praktickým krokom využitia objektov na pravostrannej ochrannej hrádzi zdrže Hrušov a stupňa Čunovo je výstavba športovo-rekreačného areálu Danubiana, zabezpečovaná v súlade s postupom schváleným vládou SR uzneseniami č. 986/2003 a č. 899/2005. 
      V záujme identifikovania celkového potenciálu objektov vodného diela Gabčíkovo a priľahlých plôch v majetku štátu a následne jeho komplexného využitia bol pripravený návrh postupu transparentného riešenia komplexného využitia potenciálu SVD G-N. 
      Hlavným dôvodom na predloženie návrhu na schválenie vláde SR je, že objekty SVD G-N boli vybudované na základe medzinárodnej zmluvy medzi ČSSR a MĽR o výstavbe a prevádzke Sústavy vodných diel Gabčíkovo-Nagymaros, podpísanej 16. septembra 1977 (ďalej len „Zmluva 1977“) a za jeho výstavbu, prevádzku a celkové využitie je zodpovedná vláda SR. Vláda SR je v zmysle Zmluvy 1977 zodpovedná aj voči vláde MR za to, že čisto národné aktivity na objektoch spoločnej investície nebudú nepriaznivo ovplyvňovať výsledok spoločnej investície. 
      Ďalším dôvodom je, že národná legislatíva rigorózne nestanovuje podmienky využívania majetku štátu v správe štátnych podnikov. Podstatou predkladaného návrhu je, že bude vyhlásená verejná obchodná súťaž investorov v súlade s príslušnými ustanoveniami obchodného zákonníka na predloženie návrhov na komplexné využitie potenciálu poskytovaného objektmi SVD G-N a priľahlými plochami. S investorom, ktorý predloží najlepší návrh na komplexné využitie tohto potenciálu a najlepšie podmienky, bude po schválení vládou SR uzavretá rámcová zmluva, v ktorej bude jasne vymedzený právny a ekonomický rozmer využívania potenciálu SVD G-N. 
      Vzhľadom na územnú rozľahlosť a značnú diverzitu potenciálu možného využitia, ako aj na prebiehajúce rokovania o implementácii rozsudku Medzinárodného súdneho dvora vo veci SVD G-N medzi SR a MR, sa postup rozdelí na dve etapy, pričom v prvej etape sa bude riešiť komplexné využitie objektov a plôch vodného diela Gabčíkovo a tomu zodpovedá aj návrh uznesenia.  
      Materiál bol predmetom medzirezortného pripomienkového konania a predkladá sa na rokovanie vlády SR bez rozporu.
      Predkladaný návrh nemá v etape schvaľovania postupu žiadny dopad na verejné financie, na zamestnanosť, na podnikateľské prostredie ani na životné prostredie.